钦定古今图书集成/明伦汇编/闺媛典/第036卷 > 吴文光妻余氏
## 钦定古今图书集成/明伦汇编/闺媛典/第036卷 > 吴文光妻余氏

按《婺源县志》：“余氏名闺英，赠中丞余垒女，令尹吴文
光妻。天性纯孝，尝叹妇人不如慈乌将笄以远父母，
抑郁耳为之聋。夫故贫，翁姑有所欲，氏辄脱簪珥以
徯志。翁没，夫昆弟俱就试都门，氏倾笥以殡。事继姑
三十年，色养倍至。继姑逢人，啧啧称孝妇。夫令应山
为清白吏，氏甘茹冰蘗，仪容贞静，奉祀事必洗腆。和”
娣姒，抚孤侄，为之室家。及卒于官舍，继姑闻讣，为之
恸曰：“天乎，天乎！何不以老妪赎孝妇？”其孝可概见矣。